CELEX: 32007D0395
Language: fi
Date: 2007-06-07 00:00:00
Title: 2007/395/EY: Komission päätös, tehty 7 päivänä kesäkuuta 2007 , Alankomaiden kuningaskunnan EY:n perustamissopimuksen 95 artiklan 4 kohdan mukaisesti tiedoksi antamista lyhytketjuisten kloorattujen parafiinien käyttöä koskevista kansallisista säännöksistä (tiedoksiannettu numerolla K(2007) 2361)   (ETA:n kannalta merkityksellinen teksti)

9.6.2007   
            
            
               FI
            
            
               Euroopan unionin virallinen lehti
            
            
               L 148/17
            
         
      KOMISSION PÄÄTÖS,
   tehty 7 päivänä kesäkuuta 2007,
   Alankomaiden kuningaskunnan EY:n perustamissopimuksen 95 artiklan 4 kohdan mukaisesti tiedoksi antamista lyhytketjuisten kloorattujen parafiinien käyttöä koskevista kansallisista säännöksistä
   (tiedoksiannettu numerolla K(2007) 2361)
   (Ainoastaan hollanninkielinen teksti on todistusvoimainen)
   (ETA:n kannalta merkityksellinen teksti)
   (2007/395/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 95 artiklan 6 kohdan,
   sekä katsoo seuraavaa:
   I   TAUSTATIEDOT
   
               (1)
            
            
               Alankomaiden kuningaskunnan hallitus antoi 8 päivänä joulukuuta 2006 päivätyllä Euroopan unionin pysyvän edustustonsa kirjeellä EY:n perustamissopimuksen 95 artiklan 4 kohdan mukaisesti komissiolle tiedoksi lyhytketjuisten kloorattujen parafiinien käyttöä koskevat kansalliset säännöksensä, jotka se katsoo tarpeelliseksi pitää voimassa tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY muuttamisesta kahdennenkymmenennen kerran 25 päivänä kesäkuuta 2002 annetun Euroopan parlamentin ja neuvoston direktiivin 2002/45/EY (1) hyväksymisen jälkeen.
            
         
               (2)
            
            
               Joulukuun 8 päivänä 2006 annettu tiedoksianto on Alankomaiden kuningaskunnan toinen tiedoksianto, joka koskee poikkeuksia direktiivin 2002/45/EY säännöksistä. Nykyisten kansallisten säännösten voimassa pitämistä koskeva ensimmäinen pyyntö esitettiin 17 päivänä tammikuuta 2003. Komissio päätti päätöksellä 2004/1/EY (2), että Alankomaat voi pitää kansalliset säännöksensä osittain voimassa 31 päivään joulukuuta 2006.
            
         1.   Perustamissopimuksen 95 artiklan 4 ja 6 kohta
   
               (3)
            
            
               Perustamissopimuksen 95 artiklan 4 ja 6 kohdassa määrätään seuraavaa:
               ”4.   Jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle.
               (…)
               6.   Komissio hyväksyy tai hylkää kyseiset kansalliset säännökset tai määräykset kuuden kuukauden kuluessa 4 ja 5 kohdassa tarkoitetuista tiedoksi antamisista todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.”
            
         2.   Direktiivi 2002/45/EY ja kansalliset säännökset
   2.1   Direktiivi 2002/45/EY
   
               (4)
            
            
               Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetussa neuvoston direktiivissä 76/769/ETY (3), sellaisena kuin se on muutettuna, annetaan säännökset tiettyjen vaarallisten aineiden ja valmisteiden markkinoille saattamisen ja käytön rajoittamisesta. Direktiivin 1 artiklan 1 kohdan mukaisesti direktiiviä sovelletaan liitteessä I lueteltuihin vaarallisiin aineisiin ja valmisteisiin.
            
         
               (5)
            
            
               Perustamissopimuksen 95 artiklan tarjoaman oikeusperustan nojalla annetulla direktiivillä 2002/45/EY on lisätty direktiivin 76/769/ETY liitteeseen I uusi 42 kohta, joka koskee kloorattuja alkaaneja, joissa on 10–13 hiiliatomia (lyhytketjuiset klooratut parafiinit), ja jossa annetaan säännökset kyseisten aineiden markkinoille saattamisesta ja käytöstä. Liitteessä I olevan 42 kohdan 1 alakohdan mukaan lyhytketjuisia kloorattuja parafiineja ei saa saattaa markkinoille käytettäväksi aineina tai muiden aineiden tai valmisteiden ainesosina yhtä prosenttia suurempina pitoisuuksina
               
                           —
                        
                        
                           metallintyöstössä,
                        
                     
                           —
                        
                        
                           nahan rasvausseoksissa.
                        
                     
         
               (6)
            
            
               Liitteessä I olevan 42 kohdan 2 kohdassa säädetään, että Euroopan komissio tarkastelee lyhytketjuisten kloorattujen parafiinien kaikkia muita käyttötapoja uudelleen yhteistyössä jäsenvaltioiden ja OSPAR-komitean kanssa ennen 1 päivää tammikuuta 2003 lyhytketjuisten kloorattujen parafiinien terveys- ja ympäristöriskejä koskevan mahdollisen uuden ja asian kannalta merkityksellisen tieteellisen tiedon valossa ja että Euroopan parlamentille ilmoitetaan tämän uudelleentarkastelun tuloksesta.
            
         
               (7)
            
            
               Direktiivin 2 artiklan 1 kohdassa säädetään, että jäsenvaltioiden on sovellettava direktiivin noudattamisen edellyttämiä säännöksiä viimeistään 6 päivästä tammikuuta 2004.
            
         
               (8)
            
            
               Direktiivi 76/769/ETY kumotaan 1 päivästä kesäkuuta 2009, ja se korvataan kemikaalien rekisteröinnistä, arvioinnista, lupamenettelyistä ja rajoituksista (REACH) annetulla Euroopan parlamentin ja neuvoston asetuksella (EY) N:o 1907/2006 (4). Lyhytketjuiset klooratut parafiinit on lueteltu asetuksen (EY) N:o 1907/2006 liitteessä XVII olevassa 42 kohdassa direktiivin 2002/45/EY mukaisin rajoituksin.
            
         2.2   Kansalliset säännökset
   
               (9)
            
            
               Alankomaiden tiedoksi antamat kansalliset säännökset otettiin käyttöön lyhytketjuisten kloorattujen parafiinien tiettyjen käyttömuotojen kieltämistä koskevista säännöistä 3 päivänä marraskuuta 1999 tehdyllä päätöksellä (kloorattuja parafiineja koskeva päätös, kemikaalilaki (WMS)) (Staatsblad van het Koninkrijk der Nederlanden, Jaargang 1999, 478).
            
         
               (10)
            
            
               Päätöksen 1 artiklassa säädetään, että päätös koskee kloorattuja alkaaneja, joissa on 10–13 hiiliatomia ja joiden kloorausaste on vähintään 48 painoprosenttia. Päätöksen 2 artiklan 1 kohdassa säädetään, että 1 artiklassa tarkoitettuja lyhytketjuisia kloorattuja parafiineja ei saa käyttää:
               
                           a)
                        
                        
                           maalien, pinnoitteiden tai tiivisteiden pehmentiminä,
                        
                     
                           b)
                        
                        
                           metallintyöstönesteissä,
                        
                     
                           c)
                        
                        
                           kumin, muovien tai tekstiilien palonestoaineena.
                        
                     
         3.   Taustatietoja lyhytketjuisista klooratuista parafiineista
   
               (11)
            
            
               Yksityiskohtainen kuvaus lyhytketjuisista klooratuista parafiineista, niiden käyttömuodoista ja olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 (5) mukaisesti suoritetun riskinarvioinnin tuloksista sisältyy päätöksen 2004/1/EY I jakson 4 kohtaan. Tässä jaksossa keskitytään vain tammikuun 2004 jälkeen saatuun uuteen tietoon.
            
         
               (12)
            
            
               Aikaisemman riskinarvioinnin tulosten ja myrkyllisyyttä, ekomyrkyllisyyttä ja ympäristöä käsittelevän tiedekomitean (SCTEE) suorittamien kyseisen arvioinnin tarkastusten jälkeen komissio antoi asetuksen (ETY) N:o 793/93 10 artiklan nojalla komission asetuksen (EY) N:o 642/2005 (6) kokeiden ja tietojen vaatimisesta tiettyjen ensisijaisten aineiden maahantuojilta tai valmistajilta. Kyseisen asetuksen mukaan toimialan on toimitettava lisätietoja ympäristöaltistumisesta ja biohajoavuuden simulointitestistä, joka tehdään puoliintumisajan määrittämiseksi meriympäristössä, koska nämä tiedot katsottiin tarpeellisiksi riskien arvioimiseksi luotettavasti.
            
         
               (13)
            
            
               Asianomainen toimialajärjestö (Euro Chlor) toimitti vuonna 2004 tietoja, joiden mukaan lyhytketjuisten kloorattujen parafiinien käyttö oli kaikkien käyttömuotojen osalta vähentynyt entisestään vuoden 2001 jälkeen. EU:n kulutus tekstiilien ja kumin osalta oli vähentynyt vuoden 2001 tasolta kolmannekseen vuonna 2003, ja vähentyi edelleen vuonna 2004 (erityisesti käyttö tekstiileissä, maaleissa, tiivisteissä ja liimoissa). Myös kulutus maalien ja tiivisteiden/liimojen osalta väheni 50 prosentilla saman ajanjakson aikana. Metallintyöstönesteissä käyttöä esiintyi vielä jonkin verran vuonna 2003, mutta se päättyi vuonna 2004, kun direktiivi 2002/45/EY tuli voimaan. Vuonna 2003 lyhytketjuisia kloorattuja parafiineja käytettiin kaikkien käyttömuotojen osalta alle 1 000 tonnia ja vuonna 2004 alle 600 tonnia (7). Asetuksen (EY) N:o 642/2005 hyväksymisen jälkeen toimiala suoritti lisää analyyttisiä laboratoriotestejä. Näiden analyysien ensimmäisten tulosten perusteella näyttäisi siltä, että lyhytketjuiset klooratut parafiinit voivat täyttää hitaasti hajoavia, biokertyviä ja myrkyllisiä aineita (PBT-aineita) koskevat kriteerit. Lopullinen raportti toimitetaan asetuksen (ETY) N:o 793/93 mukaisesti esittelijänä toimivan Yhdistyneen kuningaskunnan viranomaisille heti, kun laboratorio on vahvistanut lopulliset testitulokset.
            
         
               (14)
            
            
               Yhdistynyt kuningaskunta, joka toimii esittelijänä lyhytketjuisten kloorattujen parafiinien osalta, laati elokuussa 2005 ajan tasalle saatetun lyhytketjuisia kloorattuja parafiineja koskevan ympäristöriskien arvioinnin, jäljempänä ’ajan tasalle saatettu riskinarviointi’, jota käsiteltiin ja joka hyväksyttiin uusia ja olemassa olevia aineita käsittelevän teknisen komitean 3. kokouksessa (TCNES III 2005) vuonna 2005. Joissakin tapauksissa aiempia päätelmiä muutettiin ja joidenkin käyttömuotojen osalta, kuten palonestoaineena tekstiilien pinnoitteissa, maalien ja pinnoitteiden teollisessa käytössä sekä yhdistetyssä kumiainesten seostamisessa ja jatkojalostamisessa, havaittiin uusia riskejä tietyille tutkittaville ympäristöominaisuuksille. Arvioinnin tarkentaminen lyhytketjuisia kloorattuja parafiineja koskevien vuoden 2004 käyttömäärien perusteella johti muutettuihin päätelmiin, joiden mukaan on olemassa riski tekstiilien pinnoitteiden ja kumiainesten seostamisen ja jatkojalostamisen osalta. Ajan tasalle saatettu riskinarviointi hyväksyttiin, ja komissio julkaisee sen piakkoin. Ajan tasalle saatettu riskinarviointi toimitetaan tarvittaessa terveys- ja ympäristöriskejä käsittelevän tiedekomitean (SCHER) arvioitavaksi vuoden 2007 jälkipuoliskolla.
            
         
               (15)
            
            
               Edellä kuvattujen yhteisön toimenpiteiden ja toimien lisäksi lyhytketjuisia kloorattuja parafiineja käsitellään myös muualla yhteisön lainsäädännössä. Vesipolitiikan alan prioriteettiaineiden luettelon vahvistamisesta ja direktiivin 2000/60/EY muuttamisesta 20 päivänä marraskuuta 2001 tehdyssä Euroopan parlamentin ja neuvoston päätöksessä 2455/2001/EY (8) lyhytketjuiset klooratut parafiinit sisällytettiin vesipolitiikan puitedirektiivin 16 artiklan 3 kohdassa tarkoitettuihin vaarallisiin prioriteettiaineisiin. Vesipolitiikan puitedirektiivin mukaan komission on annettava ehdotuksia hallintatoimiksi päästöjen ja häviöiden lopettamiseksi kerralla tai vaiheittain 20 vuoden kuluessa ehdotusten hyväksymisestä sekä ehdotuksia laatunormeiksi, joita sovelletaan prioriteettiaineiden pitoisuuksiin pintavedessä, sedimentissä tai eliöstössä.
            
         
               (16)
            
            
               Komissio antoi 17 päivänä heinäkuuta 2006 ehdotuksen direktiiviksi ympäristönlaatunormeista vesipolitiikan alalla sekä direktiivin 2000/60/EY muuttamisesta. Kyseisessä ehdotuksessa lyhytketjuiset klooratut parafiinit luokitellaan edelleen vaarallisiksi prioriteettiaineiksi, ja siinä asetetaan ympäristönlaatunormit, joita sovelletaan näiden aineiden pitoisuuksiin pintavedessä. Ehdotus ei sisällä erityisiä hallintatoimenpiteitä yksittäisten prioriteettiaineiden osalta, koska monet ympäristönsuojelutoimenpiteet kuuluvat muun voimassa olevan yhteisön lainsäädännön soveltamisalaan ja koska vaikuttaa kustannustehokkaammalta ja oikeasuhteisemmalta, että jäsenvaltiot voimassa olevan yhteisön lainsäädännön täytäntöönpanon lisäksi sisällyttävät asianmukaisia hallintatoimia kullekin vesipiirille direktiivin 2000/60/EY 11 artiklan mukaisesti laadittaviin toimenpideohjelmiin.
            
         
               (17)
            
            
               Pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 850/2004 (9) pannaan täytäntöön kahden pysyviä orgaanisia yhdisteitä koskevan kansainvälisen sopimuksen määräykset; nämä sopimukset ovat valtiosta toiseen tapahtuvaa ilman epäpuhtauksien kaukokulkeutumista koskevaan Yhdistyneiden Kansakuntien Euroopan talouskomission (UN/ECE) yleissopimukseen liittyvä orgaanisia yhdisteitä koskeva pöytäkirja (10) vuodelta 1998 ja pysyviä orgaanisia yhdisteitä koskeva Tukholman yleissopimus (11). Kyseinen asetus tuli voimaan 20 päivänä toukokuuta 2004. Asetuksessa mennään pidemmälle kuin kansainvälisissä sopimuksissa ja korostetaan pyrkimystä lopettaa kansainvälisesti tunnistettujen pysyvien orgaanisten yhdisteiden tuotanto ja käyttö.
            
         
               (18)
            
            
               Asetus (EY) N:o 850/2004 ja kyseiset kaksi kansainvälistä sopimusta eivät sisällä lyhytketjuisia kloorattuja parafiineja koskevia erityisiä sääntöjä. Molemmissa sopimuksissa määrätään kuitenkin järjestelyistä, joilla voidaan ehdottaa uusien aineiden sisällyttämistä, sekä menettelyistä ehdotettujen aineiden arvioimiseksi.
            
         
               (19)
            
            
               Euroopan yhteisön nimissä toimiva komissio ja ne jäsenvaltiot, jotka ovat pysyviä orgaanisia yhdisteitä koskevan pöytäkirjan sopimuspuolia, ehdottivat 9 päivänä syyskuuta 2005 kyseisen pöytäkirjan asiaa koskevan liitteen II muuttamista lisäämällä siihen lyhytketjuiset klooratut parafiinit. Kyseisen pöytäkirjan nojalla uusien aineiden lisäämistä koskevia ehdotuksia tarkastelemaan perustettu työryhmä tuki syyskuussa 2006 pidetyssä kokouksessaan asiakirja-aineistossa esitettyjä päätelmiä, joiden mukaan lyhytketjuiset klooratut parafiinit katsottaisiin pöytäkirjassa tarkoitetuiksi pysyviksi orgaanisiksi yhdisteiksi ja riskiprofiili osoitti riittävällä tavalla, että lyhytketjuiset klooratut parafiinit mahdollisesti kulkeutuvat ilmakehässä valtiosta toiseen. Työryhmä päätteli yleisesti, että vaaralliset ominaisuudet ja seurantatiedot viittasivat siihen, että ympäristövaikutuksia voi aiheutua aineen kulkeutumisesta ilmakehässä valtiosta toiseen. Työryhmä piti lyhytketjuisia kloorattuja parafiineja koskevan ”Track B” -tarkastelun (riskinhallintavaihtoehdot) sisältämiä tietoja tarkkoina, vaikka eri riskinhallintatoimien sosioekonomisen arvioinnin joidenkin kohtien osalta tarvitaankin täydentäviä tietoja. Joulukuussa 2006 pöytäkirjan sopimuspuolet tarkastelivat työryhmän ehdottamia päätelmiä lyhytketjuisia kloorattuja parafiineja koskevan asiakirja-aineiston teknisestä sisällöstä, ja olivat yhtä mieltä siitä, että kyseinen aine olisi katsottava pöytäkirjassa tarkoitetuksi pysyväksi orgaaniseksi yhdisteeksi, ja pyysivät että työryhmä jatkaa lyhytketjuisia kloorattuja parafiineja koskevaa ”Track B” -tarkastelua ja pohtii vaihtoehtoja riskinhallintastrategiaksi.
            
         
               (20)
            
            
               Lisäksi Euroopan yhteisön nimissä toimiva komissio ja ne jäsenvaltiot, jotka ovat Tukholman yleissopimuksen sopimuspuolia, ehdottivat 29 päivänä kesäkuuta 2006 kyseisen yleissopimuksen asiaa koskevien liitteiden muuttamista lisäämällä niihin lyhytketjuiset klooratut parafiinit. Pysyviä orgaanisia yhdisteitä käsittelevä komitea totesi toisessa kokouksessaan 6.–10. marraskuuta 2006, että päätöksen POPRC-2/8 (12) mukaan lyhytketjuiset klooratut parafiinit täyttävät yleissopimuksen liitteessä D luetellut valintakriteerit. Kyseisessä päätöksessä suositeltiin myös riskiprofiililuonnoksen laatimista yleissopimuksen liitteen E mukaisesti.
            
         
               (21)
            
            
               Jos lyhytketjuiset klooratut parafiinit sisällytetään myöhemmin Tukholman yleissopimuksen johonkin asiaa koskevista liitteistä, Euroopan komissio ehdottaa direktiivin 76/769/ETY tai asetuksen (EY) N:o 850/2004 mukaisesti vastaavia toimenpiteitä, joilla voimassa olevia rajoituksia tiukennettaisiin.
            
         II   MENETTELY
   
               (22)
            
            
               Alankomaiden kuningaskunnan perustamissopimuksen 95 artiklan 4 kohdan mukaisesti 17 päivänä tammikuuta 2003 antamaan ensimmäiseen tiedoksiantoon liittyvät menettelyvaiheet kuvataan päätöksen 2004/1/EY II jaksossa.
            
         
               (23)
            
            
               Komissio ilmoitti 16 päivänä joulukuuta 2003 perustamissopimuksen 95 artiklan 6 kohdan mukaisesti Alankomaiden kuningaskunnalle samana päivänä tekemästään päätöksestä 2001/1/EY, jolla hyväksyttiin Alankomaiden 21 päivänä tammikuuta 2003 tiedoksi antamat lyhytketjuisten kloorattujen parafiinien käyttöä koskevat kansalliset säännökset siltä osin kuin niitä ei sovelleta lyhytketjuisten kloorattujen parafiinien käyttöön sellaisten muiden aineiden ja valmisteiden ainesosina alle yhden prosentin pitoisuuksina, jotka on tarkoitettu käytettäviksi maalien, pinnoitteiden tai tiivisteiden pehmentiminä ja kumin tai tekstiilien palonestoaineena. Tämä poikkeus oli voimassa 31 päivään joulukuuta 2006.
            
         
               (24)
            
            
               Sen jälkeen kun päätös 2004/1/EY, jossa Alankomaille myönnettiin lupa pitää kansalliset säännöksensä osittain voimassa, hyväksyttiin, Alankomaat ei ole muuttanut kansallisia toimenpiteitään vastaamaan kyseisen päätöksen säännöksiä.
            
         
               (25)
            
            
               Sen sijaan Alankomaat on pyytänyt Euroopan yhteisöjen tuomioistuimessa päätöksen 2004/1/EY mitätöimistä perustamissopimuksen 230 artiklan perusteella (asia T-234/04, aiemmin C-103/04); kyseinen asia on edelleen vireillä ensimmäisen oikeusasteen tuomioistuimessa. Pyynnössään Alankomaat vastustaa sitä, että sellaisten lyhytketjuisten kloorattujen parafiinien käyttömuotoja koskevien kansallisten toimenpiteiden täytäntöönpanoon, joita ei mainita direktiivissä 2002/45/EY, tarvitaan lupa.
            
         
               (26)
            
            
               Alankomaiden kuningaskunnan hallitus antoi 8 päivänä joulukuuta 2006 päivätyllä Euroopan unionin pysyvän edustustonsa kirjeellä perustamissopimuksen 95 artiklan 4 kohdan mukaisesti komissiolle toisen kerran tiedoksi lyhytketjuisten kloorattujen parafiinien käyttöä koskevat kansalliset säännöksensä, jotka se aikoo pitää voimassa neuvoston direktiivin 2002/45/EY hyväksymisen jälkeen.
            
         
               (27)
            
            
               Joulukuun 8 päivänä 2006 annetulla tiedoksiannolla pyritään samaan tavoitteeseen kuin 17 päivänä tammikuuta 2003 annetulla tiedoksiannolla eli kemikaalilain kloorattuja parafiineja koskevan päätöksen säännösten hyväksymiseen. Koska Alankomaat ei ole tiedoksiannossaan ilmoittanut uusista kansallisista säännöksistä, komissio olettaa, että kyseessä ovat kansalliset toimenpiteet, jotka annettiin tiedoksi tammikuussa 2003 eli lyhytketjuisten kloorattujen parafiinien tiettyjen käyttömuotojen kieltämistä koskevista säännöistä 3 päivänä marraskuuta 1999 tehty päätös (kloorattuja parafiineja koskeva päätös, kemikaalilaki (WMS)) (Staatsblad van het Koninkrijk der Nederlanden, Jaargang 1999, 478).
            
         
               (28)
            
            
               Komissio ilmoitti 15 ja 20 päivänä joulukuuta 2006 päivätyillä kirjeillä Alankomaiden hallitukselle, että se on vastaanottanut perustamissopimuksen 95 artiklan 4 kohdan mukaisen tiedoksiannon ja että 95 artiklan 6 kohdan mukainen kuuden kuukauden tarkastelujakso on alkanut 9 päivänä joulukuuta 2006 eli seuraavana päivänä tiedoksiannon vastaanottamisesta.
            
         
               (29)
            
            
               Komissio ilmoitti 30 päivänä tammikuuta 2007 päivätyllä kirjeellä muille jäsenvaltioille saaneensa edellä tarkoitetun tiedoksiannon Alankomailta. Lisäksi komissio julkaisi tiedoksiantoa koskevan ilmoituksen Euroopan unionin virallisessa lehdessä
                   (13) ilmoittaakseen muille asianomaisille osapuolille kansalliset säännökset, jotka Alankomaat aikoo pitää voimassa, sekä niiden perustelut. Huomautusten esittämiseen varatun ajanjakson kuluttua (30 päivää julkaisemisen jälkeen) yksikään jäsenvaltio tai muu asianomainen osapuoli ei ollut esittänyt huomautuksia.
            
         III   ARVIOINTI
   1.   Hyväksyttävyyden arviointi
   
               (30)
            
            
               Päätöksen 2004/1/EY johdanto-osan 38 ja 39 kappaleessa komissio totesi, että Alankomaiden kuningaskunnan tekemä hakemus on hyväksyttävissä. Tässä päätöksessä viitataan kyseiseen päätökseen. Tästä huolimatta on tarpeen toistaa tässä, miten tiedoksiannetut kansalliset säännökset poikkeavat direktiivin 2002/45/EY vaatimuksista.
            
         
               (31)
            
            
               Yhteenvetona voidaan todeta, että tiedoksiannetut kansalliset säännökset poikkeavat direktiivin 2002/45/EY vaatimuksista seuraavilta osin:
               
                           —
                        
                        
                           Lyhytketjuisten kloorattujen parafiinien, joiden kloorausaste on vähintään 48 prosenttia, sellainen käyttö maalien, pinnoitteiden tai tiivisteiden pehmentimissä sekä kumin, muovien tai tekstiilien palonestoaineena, johon ei direktiivin mukaan sovelleta markkinoille saattamista ja käyttöä koskevia rajoituksia, on Alankomaissa kielletty.
                        
                     
                           —
                        
                        
                           Lyhytketjuisten kloorattujen parafiinien, joiden kloorausaste on vähintään 48 prosenttia, sellainen käyttö ainesosina metallintyöstönesteiden sisältämissä aineissa ja valmisteissa, johon ei direktiivin mukaan sovelleta markkinoille saattamista ja käyttöä koskevia rajoituksia, jos lyhytketjuisten kloorattujen parafiinien pitoisuus on alle yksi prosenttia, on Alankomaissa kielletty.
                        
                     
         2.   Puoltavat seikat
   
               (32)
            
            
               Perustamissopimuksen 95 artiklan 4 kohdan ja kyseisen artiklan 6 kohdan ensimmäisen alakohdan mukaan komission on varmistettava, että kaikki mainitussa artiklassa määrätyt edellytykset, joihin vedoten jäsenvaltio voi pitää voimassa yhteisön yhdenmukaistamistoimenpiteestä poikkeavat kansalliset säännökset, täyttyvät.
            
         
               (33)
            
            
               Komission on etenkin arvioitava, ovatko kansalliset säännökset perusteltuja perustamissopimuksen 30 artiklassa tarkoitetuista tärkeistä syistä tai ympäristön taikka työympäristön suojeluun liittyvistä syistä, ja varmistettava, etteivät ne ylitä sitä, mikä on tarpeen perustellun tavoitteen saavuttamiseksi. Lisäksi kun komissio katsoo, että kansalliset säännökset täyttävät edellä tarkoitetut edellytykset, se tutkii 95 artiklan 6 kohdan mukaisesti, ovatko kansalliset säännöt keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.
            
         
               (34)
            
            
               On huomattava, että arvioidessaan, ovatko 95 artiklan 4 kohdan mukaisesti tiedoksi annetut kansalliset säännökset perusteltuja, komissio joutuu EY:n perustamissopimuksen 95 artiklan 6 kohdassa asetetun määräajan vuoksi ottamaan perustaksi säännökset tiedoksi antaneen jäsenvaltion ilmoittamat syyt. Kansallisten säännösten voimaan jättämistä hakenut jäsenvaltio on näin ollen perustamissopimuksen mukaan vastuussa sen todistamisesta, että kyseiset säännökset ovat perusteltuja. EY:n perustamissopimuksen 95 artiklan 4 ja 6 kohdassa määrätyn menettelyn ja etenkin päätöksen tekemiselle asetetun tiukan määräajan vuoksi komissio voi yleensä tutkia vain pyynnön esittäneen jäsenvaltion ilmoittamien seikkojen merkityksen asian kannalta ilman, että sen tarvitsee itse osoittaa perusteluiksi soveltuvia syitä.
            
         
               (35)
            
            
               Jos komissiolla on kuitenkin hallussaan tietoja, joiden perusteella yhteisön yhdenmukaistamistoimenpidettä, josta tiedoksi annetut kansalliset säännökset poikkeavat, voidaan joutua arvioimaan uudelleen, se voi ottaa kyseiset tiedot huomioon arvioidessaan tiedoksi annettuja kansallisia säännöksiä.
            
         2.1   Tärkeisiin tarpeisiin liittyvät perustelut
   
               (36)
            
            
               Kansallisten säännösten hyväksymistä koskevia tärkeisiin tarpeisiin liittyviä perusteluja on tarkasteltu laajasti päätöksen 2004/1/EY III jakson 2 kohdassa. Kyseisen päätöksen (johdanto-osan 55 ja 56 kappale) päätelmien mukaan kansalliset säännökset, siltä osin kuin niissä kielletään lyhytketjuisten kloorattujen parafiinien käyttö muiden metallintyöstössä käytettävien aineiden ja valmisteiden ainesosina, ovat ympäristönsuojelun näkökulmasta perusteltuja. Koska käytettävissä ei ole lisätietoja, jotka osoittaisivat, että perusteltu tavoite voidaan saavuttaa vähemmän rajoittavin toimenpitein, kuten soveltamalla muiden aineiden ja valmisteiden ainesosina käytettävien lyhytketjuisten kloorattujen parafiinien osalta pienempää pitoisuusrajaa, pääteltiin, että kansalliset säännökset eivät näytä ylittävän sitä, mikä on tarpeen kyseisen tavoitteen saavuttamiseksi.
            
         
               (37)
            
            
               Lisäksi päätöksen 2004/1/EY johdanto-osan 66 kappaleessa todettiin lyhytketjuisten kloorattujen parafiinien muiden käyttömuotojen osalta, että ennalta varautumisen periaatteen mukaisesti kansalliset säännökset, siltä osin kuin niissä kielletään lyhytketjuisten kloorattujen parafiinien muut käyttömuodot, voidaan jättää väliaikaisesti voimaan, jotta ei keskeytettäisi sellaisia nykyisiä toimenpiteitä, jotka saattavat vaikuttaa perustelluilta piakkoin valmistuvan riskinarvioinnin valossa.
            
         
               (38)
            
            
               Päätöksen 2004/1/EY johdanto-osan 68 kappaleessa todettiin lyhytketjuisten kloorattujen parafiinien käytöstä muiden aineiden ja valmisteiden ainesosina myrkyllisyyttä, ekomyrkyllisyyttä ja ympäristöä käsittelevän tiedekomitean (SCTEE) 3 päivänä lokakuuta 2003 antaman lausunnon perusteella, että kansalliset säännökset eivät ole perusteltuja, lukuun ottamatta käyttöä muoveissa, mihin saattaa liittyä ongelmia.
            
         
               (39)
            
            
               Yhteenvetona todetaan, että päätöksellä 2004/1/EY hyväksyttiin kansalliset säännökset, siltä osin kuin niitä ei sovelleta lyhytketjuisten kloorattujen parafiinien käyttöön sellaisten muiden aineiden ja valmisteiden ainesosina alle yhden prosentin pitoisuuksina, jotka on tarkoitettu käytettäviksi maalien, pinnoitteiden tai tiivisteiden pehmentiminä ja kumin tai tekstiilien palonestoaineena. Päätös perustui päätöksentekohetkellä käytettävissä olleeseen tieteelliseen näyttöön ja ennalta varautumisen periaatteeseen.
            
         
               (40)
            
            
               Uudessa pyynnössään Alankomaat ei toimita mitään uusia tietoja, joita ei olisi ollut jo vuoden 2003 pyynnössä.
            
         
               (41)
            
            
               Euroopan tasolla on kuitenkin tapahtunut kehitystä, joka on lisännyt käytettävissä olevan tiedon määrää. Asetuksen (EY) N:o 642/2005 mukaisten biohajoavuutta koskevien testien tulokset näyttäisivät osoittavan, että mineralisoituminen on hidasta ja siten PBT-aineita koskevat pysyvyyskriteerit täyttyvät.
            
         
               (42)
            
            
               Yhdistyneen kuningaskunnan viranomaisten uusia ja olemassa olevia aineita käsittelevän teknisen komitean kokouksessa (TCNES III 2005) esittelemä ajan tasalle saatettu riskinarviointiluonnos perustui viimeisimpiin lyhytketjuisten kloorattujen parafiinien kulutusta koskeviin tietoihin ja osoitti, että joidenkin käyttömuotojen osalta on havaittu uusia riskejä. Esittelijänä toimivan Yhdistyneen kuningaskunnan viranomaiset ovat etenkin havainneet uusia riskejä lyhytketjuisten kloorattujen parafiinien käytössä tekstiilien pinnoitteissa ja kumiainesten seostamisessa ja jatkojalostamisessa. Ajan tasalle saatettu riskinarviointi hyväksyttiin kirjallista menettelyä noudattaen, ja komissio julkaisee sen piakkoin. Se lähetetään tarvittaessa terveys- ja ympäristöriskejä käsittelevän tiedekomitean (SCHER) tarkasteltavaksi.
            
         
               (43)
            
            
               Jos havaitut uudet riskit vaativat lisätoimenpiteitä riskien hallitsemiseksi joidenkin muiden lyhytketjuisten kloorattujen parafiinien käyttömuotojen osalta kuin käytettäessä metallintyöstössä ja nahan rasvausseoksissa, komissio aikoo direktiivillä 2002/45/EY käyttöön otettujen riskinhallintatoimien lisäksi ottaa käyttöön muita riskinhallintatoimia. Tällaisten lisärajoitusten tarkka soveltamisala on vielä epäselvä. Lisäksi vireillä olevat arvioinnit yhteisön ehdotuksista lyhytketjuisten kloorattujen parafiinien sisällyttämisestä Yhdistyneiden Kansakuntien Euroopan talouskomission (UN/ECE) yleissopimukseen liittyvään orgaanisia yhdisteitä koskevaan pöytäkirjaan ja pysyviä orgaanisia yhdisteitä koskevaan Tukholman yleissopimuksen sekä kyseisten aineiden mahdollinen sisällyttäminen yhteen tai kumpaankin edellä mainittuun kansainväliseen sopimukseen saattaisi johtaa lisärajoituksiin asetuksen (EY) N:o 850/2004 puitteissa.
            
         
               (44)
            
            
               Joka tapauksessa on mahdollista, että tällaiset lisärajoitukset koskisivat käyttömuotoja, jotka ovat tällä yhteisön lainsäädännön mukaan sallittuja mutta Alankomaiden kansallisen lainsäädännön mukaan jo kiellettyjä.
            
         
               (45)
            
            
               Tässä tilanteessa ja ennalta varautumisen periaatteen mukaisesti Alankomaiden soveltamia kansallisia säännöksiä voidaan pitää kokonaisuudessaan perusteltuina siihen saakka kunnes yhteisön toimenpiteet hyväksytään direktiivin 76/769/ETY tai asetuksen (EY) N:o 850/2004 mukaisesti ottaen täysimääräisesti huomioon viimeisimmät tieteelliset tiedot.
            
         2.2   Sen toteaminen, etteivät säännökset ole keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja etteivät ne muodosta estettä sisämarkkinoiden toiminnalle
   2.2.1   Ei mielivaltaista syrjintää
   
               (46)
            
            
               Perustamissopimuksen 95 artiklan 6 kohdassa komissio velvoitetaan varmistamaan, etteivät suunnitellut säännökset ole keino mielivaltaiseen syrjintään. Edellytyksenä sille, ettei syrjintää esiinny, on yhteisöjen tuomioistuimen oikeuskäytännön mukaan se, että samankaltaisia tilanteita ei käsitellä eri tavoin ja ettei erilaisia tilanteita käsitellä samalla tavoin.
            
         
               (47)
            
            
               Kansalliset säännökset ovat yleissäännöksiä ja niitä sovelletaan lyhytketjuisten kloorattujen parafiinien käyttömuotoihin siitä riippumatta, onko aineet valmistettu Alankomaissa vai tuotu maahan muista jäsenvaltioista. Päätelmänä voidaan päinvastaisten todisteiden puuttuessa esittää, että kansalliset säännökset eivät ole keino mielivaltaiseen syrjintään.
            
         2.2.2   Ei peiteltyä kaupan rajoittamista
   
               (48)
            
            
               Kansalliset säännökset, joilla rajoitetaan tuotteiden käyttöä enemmän kuin yhteisön direktiiveillä, muodostavat yleensä kaupan esteen silloin, kun on kyse laillisesti markkinoille saatetuista ja muualla yhteisössä käytössä olevista tuotteista, joita ei ole niiden käyttöä koskevan kiellon vuoksi tarkoitus saattaa markkinoille kyseisessä jäsenvaltiossa. Perustamissopimuksen 95 artiklan 6 kohdassa määriteltyjen edellytysten tarkoituksena on estää 4 ja 5 kohtaan perustuvien rajoitusten käyttäminen vääriin tarkoituksiin siten, että ne todellisuudessa ovat taloudellisia toimenpiteitä, jotka on otettu käyttöön muista jäsenvaltioista peräisin olevien tuotteiden tuonnin estämiseksi, toisin sanoen kansallisen tuotannon välilliseksi suojelemiseksi.
            
         
               (49)
            
            
               Kuten edellä on osoitettu, kansallisten säännösten todellisena tavoitteena on suojata ympäristöä lyhytketjuisten kloorattujen parafiinien käyttöön liittyviltä riskeiltä. Koska ei ole todisteita siitä, että kyseiset kansalliset säännökset ovat kansallisen tuotannon suojelemiseksi tarkoitettu toimenpide, päätelmänä voidaan todeta, että niiden tarkoituksena ei ole jäsenvaltioiden välisen kaupan peitelty rajoittaminen.
            
         2.2.3   Ei esteitä sisämarkkinoiden toiminnalle
   
               (50)
            
            
               Tätä ehtoa ei voida tulkita siten, että sillä suljetaan pois mahdollisuus kaikkien sellaisten kansallisten säännösten antamiseen, jotka voisivat vaikuttaa sisämarkkinoiden toteutumiseen. Itse asiassa kaikki kansalliset säännökset, jotka poikkeavat sisämarkkinoiden toteuttamiseen ja toimivuuteen tähtäävästä yhdenmukaistamistoimenpiteestä, ovat sisällöltään toimenpiteitä, jotka todennäköisesti vaikuttavat sisämarkkinoihin. Perustamissopimuksen 95 artiklassa määrätyn menettelyn hyödyllisyyden säilyttämiseksi sisämarkkinoiden toiminnan esteen käsite on näin ollen 95 artiklan 6 kohtaa sovellettaessa ymmärrettävä kohtuuttoman suureksi vaikutukseksi suhteessa asetettuun tavoitteeseen.
            
         
               (51)
            
            
               Edellä on osoitettu, että kansalliset säännökset voidaan pitää tilapäisesti voimassa ympäristönsuojeluun liittyvistä syistä ja että ne näyttävät käytettävissä olevien tietojen perusteella olevan ainoa keino, jolla voidaan säilyttää Alankomaiden tavoittelema suojelun korkea taso. Sen vuoksi komissio katsoo, että siihen asti, kunnes voidaan osoittaa asianmukaiset riskinhallintatoimet, päätelmänä on, että ehto, jonka mukaan säännökset eivät saa muodostaa estettä sisämarkkinoiden toiminnalle, täyttyy.
            
         IV   PÄÄTELMÄ
   
               (52)
            
            
               Kuten tämän päätöksen I jakson 3 kohdassa on esitetty, päätöksen 2004/1/EY tekohetkellä yhteisön tasolla toteutettiin lukuisia aloitteita sellaisen tiedon keräämiseksi, joka on tarpeen poistamaan tai vähentämään lyhytketjuisten kloorattujen parafiinien riskinarviointia koskevaa epävarmuutta. Ajan tasalle saatetun riskinarvioinnin tulokset osoittavat, että on olemassa lisäriskejä, joiden vuoksi komission on todennäköisesti otettava käyttöön riittäviä riskinhallintatoimia.
            
         
               (53)
            
            
               Sekä Tukholman yleissopimuksen että Yhdistyneiden Kansakuntien Euroopan talouskomission (UN/ECE) yleissopimukseen liittyvän orgaanisia yhdisteitä koskevan pöytäkirjan puitteissa on vireillä lyhytketjuisia kloorattuja parafiineja koskeva tarkastelu, joka voi johtaa niiden sisällyttämiseen kyseisiin kansainvälisiin sopimuksiin. Tämä käynnistäisi asetukseen (EY) N:o 850/2004 liittyviä yhteisön toimenpiteitä.
            
         
               (54)
            
            
               Koska tällaiset uudet yhteisön tasolla hyväksyttävät toimenpiteet saattaisivat koskea sellaisia lyhytketjuisten kloorattujen parafiinien käyttömuotoja, jotka ovat tällä hetkellä direktiivin 76/769/ETY mukaan sallittuja mutta Alankomaiden lainsäädännön mukaan jo kiellettyjä, ottaen huomioon ennalta varautumisen periaate voidaan päätellä, että kansalliset säännökset voidaan pitää tilapäisesti voimassa ympäristönsuojeluun liittyvistä syistä eivätkä ne ylitä sitä, mikä on tarpeen asetetun tavoitteen saavuttamiseksi, siltä osin kuin niissä kielletään lyhytketjuisten kloorattujen parafiinien käyttö muiden aineiden ja valmisteiden ainesosina metallintyöstönesteissä tai kumin, muovien ja tekstiilien palonestoaineina sekä maalien, pinnoitteiden ja tiivisteiden pehmentiminä. Sen vuoksi olisi myönnettävä kaikkia kansallisia säännöksiä koskeva poikkeus.
            
         
               (55)
            
            
               Lisäksi siltä osin kuin kansalliset säännökset voidaan tilapäisesti pitää voimassa, ne eivät ole keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen eivätkä ne muodosta estettä sisämarkkinoiden toiminnalle.
            
         
               (56)
            
            
               Sen vuoksi komissio katsoo, että kansalliset säännökset voidaan hyväksyä edellä esitetyssä laajuudessa. Komissio katsoo kuitenkin, että hyväksynnän voimassaolon on päätyttävä, kun lyhytketjuisia kloorattuja parafiineja koskevat yhteisön toimenpiteet hyväksytään direktiivin 76/769/ETY tai asetuksen (EY) N:o 850/2004 mukaisesti sen mukaan kumpi niistä on tähän tarkoitukseen parhaiten soveltuva väline,
            
         ON TEHNYT TÄMÄN PÄÄTÖKSEN:
   1 artikla
   Hyväksytään lyhytketjuisia kloorattuja parafiineja koskevat kansalliset säännökset, jotka Alankomaat on antanut perustamissopimuksen 95 artiklan 4 kohdan mukaisesti tiedoksi 8 päivänä joulukuuta 2006.
   2 artikla
   Tämä päätös on osoitettu Alankomaiden kuningaskunnalle, ja sen voimassaolo päättyy aikaisempana seuraavista kahdesta määräpäivästä:
   
               —
            
            
               direktiivin 76/769/ETY liitteen I muuttamisesta annetun komission direktiivin voimaantulopäivä,
            
         
               —
            
            
               asetuksen (EY) N:o 850/2004 muuttamisesta lyhytketjuisten kloorattujen parafiinien osalta annetun asetuksen voimaantulopäivä.
            
         
      Tehty Brysselissä 7 päivänä kesäkuuta 2007.
      
         
            Komission puolesta
         
         Günter VERHEUGEN
         
         
            Varapuheenjohtaja
         
      
   
   
      (1)  EYVL L 177, 6.7.2002, s. 21.
   
      (2)  EUVL L 1, 3.1.2004, s. 20.
   
      (3)  EYVL L 262, 27.9.1976, s. 201. Direktiivi sellaisena kuin se on viimeksi muutettuna komission direktiivillä 2006/139/EY (EUVL L 384, 29.12.2006, s. 94).
   
      (4)  EUVL L 396, 30.12.2006, s. 1.
   
      (5)  EYVL L 84, 5.4.1993, s. 1, asetus sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).
   
      (6)  EUVL L 107, 28.4.2005, s. 14.
   
      (7)  Luvut ovat peräisin lyhytketjuisia kloorattuja parafiinejä koskevasta tarkistetusta riskinarviointiraporttiluonnoksesta, elokuu 2005.
   
      (8)  EYVL L 331, 15.12.2001, s. 1.
   
      (9)  EUVL L 158, 30.4.2004, s. 7, oikaisu EUVL L 229, 29.6.2004, s. 5. Asetus sellaisena kuin se on viimeksi muutettuna komission asetuksella (EY) N:o 323/2007 (EUVL L 85, 27.3.2007, s. 3).
   
      (10)  Valtiosta toiseen tapahtuvasta ilman epäpuhtauksien kaukokulkeutumisesta vuonna 1979 tehtyä yleissopimusta, jonka puitteissa UN/ECE:n alueen ympäristöongelmia pyritään ratkaisemaan tieteellisellä yhteistyöllä ja poliittisilla neuvotteluilla, on laajennettu 8 pöytäkirjalla, joissa luetellaan erityistoimenpiteet, joita osapuolten on toteutettava aiheuttamiensa päästöjen ja ilman epäpuhtauksien vähentämiseksi. Vuonna 1998 allekirjoitettu pysyviä orgaanisia yhdisteitä koskeva pöytäkirja tuli voimaan 23 päivänä lokakuuta 2003. Euroopan yhteisö ratifioi kyseisen pöytäkirjan 30 päivänä huhtikuuta 2004.
   
      (11)  Toukokuun 22 päivänä 2001 tehty Tukholman yleissopimus on kansainvälinen sopimus, jolla pyritään lopettamaan tai vähentämään pysyvien orgaanisten yhdisteiden päästämistä ympäristöön. Se tuli voimaan 17 päivänä toukokuuta 2004. Euroopan yhteisö ratifioi kyseisen yleissopimuksen 16 päivänä marraskuuta 2004.
   
      (12)  Saatavilla osoitteessa: http://www.pops.int/documents/meetings/poprc_2/meeting_docs/report/default.htm
   
      (13)  EUVL C 21, 30.1.2007, s. 5.